ફેશનના બદલાતા રંગરૂપ મોહીનીઓને ખૂબ આકર્ષે છે જોકે કેટલીક ફેશન એવી હોય છે જે લાંબા સમય સુધી ચાલે છે. ફેશન ડિઝાઇનરના મત પ્રમાણે પરંપરાગત તથા વેસ્ટ્રન આઉટફિટ્સમાં ચાલે તેવા ક્રોપ ટોપ વિથ સ્કર્ટની ફેશન હજી આ વર્ષે ધમાલ મચાવશે. આમ તો સતત બે ત્રણ વર્ષોથી અનારકલીએ ફેસ્ટિવલ સિઝનમાં રંગત જમાવી હતી. જોકે હવે અનારકલી વિસરાયા છે અને ક્રોપ ટોપ તો સાડી સાથે પણ શોભી રહ્યા છે. હાલમાં ક્રોપ ટોપ તથા લોંગ ગાઉન ઇન ટ્રેન્ડ છે. આપણે આજે ક્રોપ ટોપની વાત કરીએ. આ વર્ષે પણ ક્રોપ ટ્રોપ લગ્નથી માંડીને તહેવારમાં મોસ્ટ ફેવરિટ બની રહેશે. ક્રોપ ટોપની લોકપ્રિયતા એટલા માટે છે કે દરેક પ્રકારની દેહયષ્ટિ ધરાવતી સ્ત્રીઓને આ આઉટફિટ્સ શોભી ઉઠે છે. તેની લંબાઈ આમ તો છાતી સુધીની હોય છે અથવા તો સહેજ જો સ્થૂળ શરીર હોય તો તેને તમે કમર સુધી પણ પંસદ કરી શકો છો અને નીચે કળીદાર સ્કર્ટ કે ચણિયાની પસંદગી કરી શકો છો. ચેસ્ટ કે કમર સુધીની લંબાઈ ધરાવતાં ક્રોપ ટોપની ફેશન અત્યારે ક્લોથ માર્કેટમાં ધૂમ મચાવે છે. કારણ કે કોઈ પણ સિઝનમાં ક્રોપ ટોપ કમ્ફર્ટેબલ અને કુલ લાગે છે.